text: Kamilla eftersøgningen: Nyt spor viste sig at være falsk
  27 juli 2014 kl. 07.15
  Flere af den forsvundne Kamilla Hantuschs venner troede i går, at hun pludselig havde opdateret sin facebookprofil. Det viste sig imidlertid, at opdateringen blot var sket automatisk.
  Den 21-årige Kamilla Hantusch fra Padborg har været forsvundet siden den 19. juli.
  Men i går kunne man læse på hendes facebookprofil, at hun tilsyneladende havde gennemført et motionsløb i Odense.
  - Der er desværre kun tale om en automatisk opdatering om, at hun har gennemført løbet. Kamilla deltog ikke i løbet, og vi har ikke hørt fra hende. Situationen er desværre lige så trist nu, som den hele tiden har været, siger et nærtstående familiemedlem til Ekstra Bladet.
  Kamilla Hantusch forsvandt aften lørdag for en uge siden, efter hun havde sagt farvel til sin søster for at gå hjem.
  Ifølge søsteren var Kamilla på ingen måde nedtrykt, da de skiltes, skriver Ekstra Bladet.
  Kamilla blev gravid som 15-årig med den kæreste, som hun for kort tid siden forlod. Ifølge Ekstra Bladets oplysninger blev hun truet for nylig.
  Politiet har hverken villet be- eller afkræfte disse oplysninger.
  